DOHOME วิ่ง 3% ลุ้นกำไรปีนี้แตะ 2.03 พันลบ. เล็ง Q4 ฟื้น เปิดสาขาใหม่หนุน
DOHOME บวก 3% โบรกฯ ชี้กำไรปีนี้โต 180% แตะ 2.03 พันลบ. คาดไตรมาส Q4 ฟื้นตัว มองเปิด 2 สาขาใหม่หนุน แนะนำ “ซื้อ” ราคาเป้าหมาย 33.50 บ.
17 พ.ย. 2564

ผู้สื่อข่าวรายงานว่าวันนี้ (16 พ.ย. 2564) ราคาหุ้นบริษัท ดูโฮม จำกัด (มหาชน) หรือ DOHOME ณ เวลา 12:01 น. อยู่ที่ระดับ 24.60 บาท เพิ่มขึ้น 0.60 บาท หรือ 2.50% โดยทำจุดสูงสุด 25.25 บาท และทำจุดต่ำสุดที่ 24.10 บาท ด้วยมูลค่าการซื้อขาย 559.08 ล้านบาท

บริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ (16 พ.ย. 2564) ว่า บริษัทฯ ได้จัด Analyst meeting วานนี้ (15 พ.ย. 2564) โดยประเด็นสำคัญได้แก่ (1) SSSG จากไตรมาสก่อนถึงปัจจุบันสามารถเติบโตได้ถึง 40% จากงวดเดียวกันของปีก่อน (ไม่รวมเหล็กที่เพิ่มขึ้น 28% จากงวดเดียวกันของปีก่อน) โดยเติบโตในทุกกลุ่มสินค้า โดยเฉพาะกลุ่มก่อสร้าง และยังสามารถเติบโตได้ในทุกภูมิภาค นอกจากนี้บริษัทฯ ยังตั้งเป้า SSSG เติบโตในระดับ Double Digit ใน 3 ปีข้างหน้า จากการ Ramp up profile ของสาขาใหม่ๆ
อีกทั้ง (2) บริษัทฯ คงแผนการเปิดสาขา 2 สาขาในไตรมาส 4/2564 โดยเปิดไปแล้ว 1 สาขาใน เดือน พ.ย. และอีกสาขาจะเปิดในช่วงคริสต์มาส ทั้งนี้ปีหน้าคงเป้าการเปิดสาขาเพิ่มอีก 5 สาขา และมีเป้าที่จะมีสาขาทั้งหมด 36 สาขาภายในปี 256 2568 และ (3) ในระยะยาวทางฝ่ายวิจัยคาดว่า GPM จะปรับตัวดีขึ้น จากการปรับ Product mix ในสาขาใหม่ให้มีสินค้า Margin สูงมากขึ้น โดยเฉลี่ยแล้วสาขาเปิดใหม่จะมี Margin สูงกว่าสาขาเก่าอยู่ราว 2 – 3%
อย่างไรก็ดีทางฝ่ายวิจัยคงกำไรสุทธิปี 2564 ที่ 2.03 พันล้านบาท เพิ่มขึ้น 180% จากงวดเดียวกันของปีก่อน เราคาด SSSG ทั้งปีเติบโตที่ระดับ 18% จากงวดเดียวกันของปีก่อน โดยการฟื้นตัวที่โดดเด่นในไตรมาส 4/2564 จะช่วยหนุนกำไรที่อ่อนตัวลงไปในไตรมส 3/2564 ทำให้บริษัทฯ น่าจะทำได้ตามเป้าหมายที่ทางฝ่ายวิจัยคาดไว้
นอกจากนี้ทางฝ่ายวิจัยคงกำไรสุทธิปี 2565 ที่ 2.25 พันล้านบาท เพิ่มขึ้น 11% จากงวดเดียวกันของปีก่อน หลักๆ มาจากการขยายสาขา อีก 5 สาขา และการปรับ Product mix ให้มี GPM สูงขึ้น โดยการเพิ่มสินค้า House Brand และลด สัดส่วนสินค้าวัสดุก่อสร้างลง
ทั้งนี้ทางฝ่ายวิจัยประเมินราคาเป้าหมายไปปี 2565 ที่ 33.50 บาท โดยได้ De-rate ปี 2565 ค่า PER ลงมาที่ 36.00 เท่า (peer average อยู่ที่ 30 เท่า) ซึ่งคาดว่า DOHOME จะยังมีการเติบโตที่ดี แม้อาจจะเจอสถานการณ์โควิดที่ทำให้ผลประกอบการแย่ลงในไตรมาส 3/2564 แต่ในระยะยาวทางฝ่ายวิจัยคาดว่าจะยังสามารถเติบโตได้ดีด้วย EPS ที่มี CAGR (2563 – 2566) เพิ่มขึ้น 50% เทียบกับ GLOBAL ที่เพิ่มขึ้น 26% และ HMPRO ที่เพิ่มขึ้น 15%